**Besim Korkut** (Travnik, 25. juna 1904. — Sarajevo, 2. novembra 1975.), bosanskohercegovački je orijentalista albanskog porijekla. Autor je najpopularnijeg prijevoda Kur'ana na bosanski jezik. Sin je naibu-reisa Ahmeda Muniba i brat Derviša Korkuta.

Biografija
----------

Besim Korkut je najvjerojatnije rođen u Travniku, iako neki izvori navode Sarajevo kao mjesto njegovog rođenja. Ruždiju je pohađao u Travniku, a Okružnu medresu u Sarajevu. Od 1920. do 1925. godine učio je u Šerijatskoj sudačkoj školi i kada je završio 1925. godine odlazi u Kairo te nastavlja studije na Univerzitetu Al-Azhar. Diplomirao je 1931. godine i po povratku u Sarajevo postavljen je iste godine za nastavnika u Šerijatskoj sudačkoj skoli. U ovoj školi predavao je arapski jezik, stilistiku, šerijatsko pravo, akaid i historiju islama. Kao nastavnik Šerijatske sudačke škole predavao je jedno vrijeme i vjeronauku u Muškoj gimnaziji u Sarajevu. Kada je otvorena Viša islamska šerijatsko-teološka škola u Sarajevu, a Šerijatska sudačka prestala s radom (juna 1937.) Korkut je premješten u Šerijatsku gimnaziju i odmah dodijeljen na rad u gimnaziju u Mostaru za profesora-vjeroučitelja. 

Besim Korkut je preveo Kur'an na bosanski jezik
U Mostaru ostaje do 1940. godine, kada se ponovo vraća u Sarajevo na Šerijatsku gimnaziju, gdje ostaje do kraja 1944. godine. U isto vrijeme je honorarno predavao historiju islama u Višoj islamskoj šerijatsko-teološkoj školi. Poslije oslobođenja 1945. godine radi u Ministarstvu prosvjete Narodne vlade Bosne i Hercegovine i Komitetu za visoko školstvo i naučne ustanove (od 1947 do 1950). Uskoro po osnivanju Orijentalnog instituta Korkut prelazi na rad u Institut i tu ostaje do odlaska u penziju, 1969. godine. Penzionisan je u svojstvu naučnog saradnika ovog Instituta.

Jedno vrijeme predavao je honorarno na Katedri za orijentalistiku Filozofskog fakulteta u Sarajevu. Isticao se kao pristupačan i stručan predavač i pedagog. Pisao je u mnogim bosanskohercegovačkim listovima i časopisima, kao što je Novi behar, Gajret, Glasnik VIS-a, a svoje radove je potpisivao punim imenom i prezimenom. Kao kruna naučnog i prevodilačkog rada Besima Korkuta našao se svakako njegov kompletan prijevod Kur'ana na bosanski jezik, na kojem je on radio više od jedne decenije.

Prijevod Kur'ana
----------------

Besim Korkut je na prevođenju Kur'ana na bosanski jezik radio je više od decenije. Prevodio je Kur'an s orginalnog arapskog jezika. Međutim, nije dočekao njegovo objavljivanje, koje je štampano dvije godine nakon njegove smrti, 1977. godine, prvo u izdanju Orijentalnog instituta u Sarajevu, a potom i u izdanju Starješinstva Islamske zajednice Bosne i Hercegovine, Hrvatske i Slovenije u Sarajevu. Ovaj prijevod zasigurno će postati najčitaniji i najbolje ocijenjen prijevod Kur'ana na bosanskom jeziku. Predstavlja veliki doprinos bosanskohercegovačkoj islamistici kao i nauci uopće. Prijevod je doživio mnoga izdanja. Neka od njih su i džepnog izdanja.

O Korkutovom prijevodu Danijel Bučan kaže: 

> Učinivši Kur’an čitkijim, a time i pristupačnijim, Korkut nije sakrio nijednu njegovu dimenziju pa ni vjersku, a mjestimice je zaista uspješno otkrio vrijednost Kur’ana, kao i pjesničkog i književnog djela. Time je našoj publici otkrio Kur’an kao knjigu koju valja čitati i bez izrazito vjerskog opredjeljenja u pristupu.
> 
> 

Sulejman Grozdanić o ovom je prijevodu rekao: 

> Rečenica Korkuta je naša, jasna, prirodna i potpuna. Ona na mahove dostiže najviši nivo poetskog izraza, što odgovara mnogim sekvencama i surama u Kur’anu. Stiče se dojam da su svaka rečenica, svaka riječ predstavljali predmet posebne pažnje prevodioca, vaganja između različitih mogućih rješenja.
> 
> 

Korkutov prijevod nije izbjegao opasnost da podlegne određenom pristupu tekstu Kurana, već je bio pod snažnim utjecajem Mahmuda Al-Zamakhsharija i njegovog tefsirskog djela Al-Kashshaaf. Čak su mnogi dijelovi koji sadrže osnovna učenja Kurana prevođeni u skladu s Al-Zamakhsharijem mutezilizmom.

Bibliografija
-------------

### Autor

* *Historija islama: udžbenik islamske vjeronauke za VII razred srednjih škola* (Sarajevo, 1935)
* *Kratak pregled povijesti Islama* (Sarajevo, 1935)
* *Gramatika arapskog jezika: za I i II razred klasične gimnazije* (Sarajevo, 1952)
* *Arapski dokumenti u Državnom arhivu u Dubrovniku* (Kairo, 2008)

### Prijevoditelj

* *Kelila i Dimna: stare indiske pripovijetke* (Sarajevo, 1953)
* *Šeherzada priča* (Sarajevo, 1955)
* *Arapske šaljive pripovijetke i basne* (Sarajevo, 1955)
* *Priča o Ali Hodžinim maslinkama Abukir Ahmed i Vila Peri = Bajke iz "1001 noć* (Beograd, 1955)
* *Indiske basne* (Sarajevo, 1957)
* *Bajke iz 1001 noći* (Beograd, 1959)
* *Arabljanske ljubavne priče* (Sarajevo, 1960)
* *Stare arapske pripovetke* (Sarajevo, 1960)
* *Kur'an s prevodom* (Sarajevo, 1977)
* *Kur'an: prijevod 30. džuz: Amme džuz* (Sarajevo, 1986)

Vanjski linkovi
---------------

* Besim Korkut: Biografija najpoznatijeg prevodioca Kur'ana na bosanski jezik